Sima vereség: búcsúzott az MTK a BL-től
Simán, öt góllal kikapott az MTK a Fenerbahce csapatától a Szusza Ferenc-stadionban a Bajnokok Ligája második körének visszavágóján. A török csapat meggyőző és könnyed, 7-0-ás különbséggel jutott tovább.
A gyors góllal a Fenerbahce már az ötödik percben eldöntötte a továbbjutás kérdését, így innentől kezdve már csak a magyar bajnok becsülete volt a tét: Garami József tanítványai alig-alig birtokolták a labdát, a támadójátékban egyedül Urbán Gábor tudott olyan teljesítményt nyújtani, amellyel néha megzavarta a török védőket.
A fordulást követően az MTK némileg feljebb tolta a védekezését, de ezzel inkább csak azt érte el, hogy a vendégek életveszélyes kontrákat vezethettek, komoly ziccere nem volt a kék-fehéreknek.
A fővárosiak kedvét csak lelombozta, hogy Semih Sentürk ritkán láthatóan pimasz góllal növelte a vendégek előnyét, ráadásul Zsidai hibája - és Emre büntetője - után már 0-3-at mutatott az eredményjelző. A hajrára teljesen elkészült erejével az MTK, így Semih végül mesternégyessel zárta a találkozót.
"Ez az eredmény nagyon kellemetlen, még akkor is, ha nagyon erős csapattól kaptunk ki. A Fenerbahce még sok együttest meg fog verni a Bajnokok Ligájában. Az első negyedórában nagyon tiszteltük az ellenfelet, később összeszedettebb lett a játékunk. A második török gól, az átemeléses találat padlóra küldött minket, utána már semmit sem tudtunk megvalósítani abból, amit szerettünk volna" - nyilatkozta Garami József, az MTK vezetőedzője.